Vermiste pediater dood gevindDr. Louis Heyns Dr. Louis Heyns (59), ’n dosent aan die Universiteit van Stellenbosch (US) en pediater by die Tygerberg-hospitaal wat sedert verlede Woensdagaand vermis word, is dood aangetref. Kapt. FC van Wyk, het Donderdag aan Maroela Media bevestig Heyns se liggaam is Donderdagoggend in die vroeë oggendure in die Strand-omgewing gevind. Sy liggaam was in ŉ vlak graf onder ŉ boom naby die minigholfbaan in Kusweg begrawe. Volgens Van Wyk het die polisie onverpoosd gewerk om Heyns te vind. Heyns se voertuig, ŉ donkergrys Peugeot 308, is by ŉ motorslaghuis (“chop shop”) in Malsmesbury opgespoor. Drie verdagtes is by die motorslaghuis in verband met Heyns se moord in hegtenis geneem. Na verdere ondervraging het een van die verdagtes die polisie na Heyns se liggaam geneem. Die verdagtes is onderskeidelik 32, 37 en 43 jaar oud, en moet binnekort in die Somerset Wes-landdroshof verskyn. Die polisie ondersoek ŉ saak van moord. Die ondersoek duur voort. Maroela Media het Vrydag berig Heyns is Woensdag omstreeks 20:30 vir die laaste keer gesien nadat hy sy ouer broer in Somerset Wes gaan besoek het. Heyns het onderweg na sy huis in Welgelegen, sowat 40 minute se ry vanaf Somerset Wes, vermis geraak. Lees ook: Polisie soek steeds na vermiste pediater Kaapse pediater steeds vermis Kaapse pediater vermis